《一枝春 寄外》
清代·袁绶

倚酒驱愁，留香款梦，过了烧灯时序。韶光有限，争忍更掺风雨。

沉阴作暝，漫赢得、昼长无绪。寒尚悄、慵捲犀帘，怕听画檐鸠语。

长安久羁倦旅。纵春来，未减离情千缕。三秋一日，梦也有凭无据。

天长人远，奈鱼雁不将愁去。教省识、瘦比疏梅，折枝寄与。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。